《寿佟太夫人三月七旬晋九 其二》
清代·殷葆诚

诗礼传家重孝贤，芬扬彤管式绥边。每因助读添针线，屡为承欢彻珥钿。

风雨关怀先众起，晨昏著意后时眠。生平物力弥珍惜，八十年来未改弦。

作者简介：字亦平，郡优廪生。为人喜交游，饶肝胆。洞烛时艰，知举业不足以救国，乃专致力于经世之学，尤熟谙舆地。缪艺风先生创办江宁高等学堂，邀君共事，极得襄赞之力。积资保训导，会鼎革事遂寝，晚年就养青岛，怡情山水之外，兼以音律自娱。偶得消渴疾，遂以不起，年七十一。同治元年生。